SKRIFTLIG FORESPØRGSEL E-1994/99

af Paul Rübig (PPE-DE) til Kommissionen

(9. november 1999)

Om: Prismærkningspligt på Internettet

Den interne handel i Østrig via Internettet er underlagt prismærkningsloven og prismærkningsdirektivet, som foreskriver bruttoprismærkning.

I det øjeblik enkelte forhandlere via Internettet sælger deres varer i forskellige lande, opstår følgende to spørgsmål: Skal prismærkningen ske ved angivelse af bruttoprisen (der skal i så fald tages hensyn til de forskellige momssatser) eller nettoprisen og i hvilken valuta?

I betragtning af Internettets særlige karakter ville det dog uden tvivl være på sin plads med en særlig ordning, som f.eks. gjorde det muligt at angive nettoprisen, idet forbrugeren kan få oplyst samtlige yderligere gebyrer og omkostninger (f.eks. moms, forsendelsesudgifter, told). Ellers ville de europæiske internetudbydere formodentlig få ufordelagtige konkurrencevilkår i forhold til de amerikanske, og forbrugerne ville blive skræmt væk af en masse tal i forbindelse med online-forretninger (11 forskellige momssatser).

Har Kommissionen planer om at indføre en særlig ordning for handel via Internettet for at fjerne de velbegrundede betænkeligheder, der næres inden for handelen? Hvilke muligheder for at gøre undtagelse fra bruttoprismærkningen kunne en sådan ordning indebære?

Svar afgivet på Kommissionens vegne af David Byrne

(8. december 1999)

Europa-Parlamentets og Rådets direktiv 98/6/EF af 16. februar 1998 om forbrugerbeskyttelse i forbindelse med angivelse af priser på forbrugsvarer(1) har til formål at fastsætte krav om angivelse af salgsprisen og prisen pr. måleenhed for varer, som udbydes af forhandlere til forbrugere. I direktivets artikel 2 defineres salgsprisen som den endelige pris for en måleenhed af varen eller en given mængde af varen, inklusive moms og alle øvrige afgifter.

I øvrigt fastsættes det i artikel 4 i Europa-Parlamentets og Rådets direktiv 97/7/EF af 20. maj 1997 om forbrugerbeskyttelse i forbindelse med aftaler vedrørende fjernsalg(2), at forbrugeren inden indgåelsen af enhver aftale vedrørende fjernsalg skal have oplysninger om varens eller tjenesteydelsens pris inkl. alle afgifter, eventuelle leveringsomkostninger, samt omkostningerne ved anvendelse af fjernkommunikationsteknikken, når de beregnes efter anden tarif end grundtariffen.

Hvad angår valutaen, som prisen skal angives i, findes der ingen specifikke fællesskabsbestemmelser, men der skal tages hensyn til artikel 4 i direktiv 98/6/EF, hvori det bestemmes, at medlemsstaterne kan fastsætte en maksimal grænse for, hvor mange priser der skal angives.

For så vidt angår handel via Internettet, er bestemmelserne i direktiv 98/6/EF gældende. Der er dog grund til at oplyse, at det i artikel 5, stk. 2 i det ændrede forslag til Europa-Parlamentets og Rådets direktiv om visse retlige aspekter af elektronisk handel i det indre marked(3) bestemmes, at medlemsstaterne fastsætter i deres lovgivning, at priser og andre væsentlige vilkår og betingelser for informationssamfundets tjenester skal angives præcist og entydigt og skal indeholde alle yderligere omkostninger.

(1) EFT L 80 af 18.3.1998.

(2) EFT L 144 af 4.6.1997.

(3) KOM(1999) 427 endelig udg.